als_Latn dik_Latn sag_Latn
Sistemi bankar është vënë zyrtarisht nën hetimin e Autoritetit të Konkurrencës. Dyshimi i këtij institucioni është se disa banka të nivelit të dytë kanë bërë marrëveshje për të shtrembëruar konkurrencën në këtë treg. Hetimi ka filluar që në muajin shtator të këtij viti ndërsa afati për paraqitjen e raportit skadon në mars të vitit të ardhshëm.
Sipas Autoritetit të Konkurrencës, paraprakisht është kryer një monitorim në tregun bankar, nga i cili është vërejtur se “gjatë viteve të fundit tregu bankar paraqet karakteristikat e një tregu me norma relativisht të larta fitimi në kushtet e stanjacionit të kreditimit; interesa shumë të ulta të depozitave (deri në 0.55 % mbi bazë vjetore nën nivelin e inflacionit); diferenca (spread) relativisht të larta mes interesave të kredive dhe depozitave; tendencës në rritje të interesave të letrave me vlerë të qeverisë, kryesisht afatgjata(obligacione) në kushtet e një politike lehtësuese monetare dhe kur norma bazë e interesit të depozitave kanë tendencë në rënie; ka rritje të komisioneve për pagesat kryesisht brenda vendit etj.”. Me fjalë më të varfra, bankat po u japin depozituesve interesa shumë të ulëta dhe ndërkohë po japin kredi me interesa shumë të larta, situata ideale për një përfitim maksimal. Në këto konkluzione ka arritur Autoriteti i Konkurrencës teksa thekson se “këto rrethana të bëjnë të mendosh që konkurrenca në sektorin bankar mund të jetë kufizuar ose shtrembëruar si rezultat dhe/ose pasojë e shkeljes së nenit 4 (marrëveshje të ndaluara) dhe/ose nenit 9 (abuzim me pozitën dominuese) të Ligjit nr. 9121 “Për mbrojtjen e konkurrencës”, i ndryshuar.”
Në faqen zyrtare të AK bëhet i ditur edhe vendimi për “hapjen e procedurës së hetimit të përgjithshëm në sektorin bankar për të vlerësuar nëse konkurrenca në këtë sektor është e kufizuar ose e shtrembëruar si pasojë e sjelljes së një ose disa bankave”.
Sipas të njëjtit dokument, hetimi i përgjithshëm do të përfshijë periudhën kohore: vitin 2014 dhe nëntëmujori 2015.
als_Latn als_Latn als_Latn als_Latn